钦定古今图书集成/明伦汇编/宫闱典/第118卷 > 陈万言
## 钦定古今图书集成/明伦汇编/宫闱典/第118卷 > 陈万言

按《明外史外戚传》：“万言，肃皇后父也，大名人。起家诸
生。嘉靖元年，授鸿胪卿，改都督同知，赐第黄华坊。明
年，复诏营第于西安门外，费内帑金数十万。工部尚
书赵璜以西安门近大内，治第毋太高，帝怒，逮营缮
郎翟璘下狱，言官余瓒等谏不省。寻封万言泰和伯，
子绍祖授尚宝司丞。又：明年，万言乞武清、东安地各”
千顷为庄田，诏户部勘闲地给之。给事中张汉卿言：
“万言拔迹儒素，联婚天室，当躬自检饬，为戚里倡，而
僭冒陈乞，违越法度。去岁深冬沍雪，急起大第，徒役
疲劳，怨咨载路。方今灾沴相继，江、淮饿死之人，掘穴
掩埋，动以万计。万言曾不动念，益请庄田。小民一廛
一亩，终岁力作，犹不足于食，若又割而畀之贵戚，欲
无流亡，不可得也。伏望割恩以义，杜渐以法，一切裁
抑，令保延爵禄。”帝竟以八百顷给之。巡抚刘麟、御史
任洛复言不宜夺民地，弗听。七年，皇后崩。万言亦绌。
十四年卒。子不得嗣封。

按《泳化类编》：“陈万言，元城人，孝洁皇后父也。初颇解
文字，授生徒。嘉靖元年，后正位中宫，以万言为鸿胪
卿，寻升都督同知。二年，封太和伯，与世券，官其子绍
祖尚宝司丞。八年，尽革外戚封。十四年，万言卒，以其
孙书为锦衣都指挥同知，带俸，不得嗣伯。隆庆元年丁卯春三月，吏部主事郭谏臣请节外戚封爵，大略”
谓：“国家之制，惟开国、靖难及凡经战场汗马之劳、擒
王斩敌之烈，方得世袭公、侯、伯爵。未闻有外戚之封
而亦世袭者。近嘉靖年，皇亲陈万言以孝洁皇后之
父，封太和伯，然止其身子；陈书则降袭锦衣卫指挥。
皇亲蒋轮以孝慈献皇后之弟，封玉田伯，而其子蒋
荣得以世袭。皇亲方锐乃孝烈皇后之父，封安平伯，
而其子方承绪亦得袭爵，皆先帝一时特旨，未可以
开国、靖难诸勋比也。今上登极之后，推恩外戚，若杜
继宗、李铭、陈景行俱以外戚止各封以伯爵，不许其
世袭，此施恩有节矣。然蒋、方二氏犹袭伯爵。乞以义
制恩，凡外戚之封，皆议如宗室之制，其始封为伯，再
世降为指挥，又再降为千百户，如今陈万言之后《陈
书》是也。若不裁处二氏，则陈言亦将援二家之例而
陈乞，异日杜、李、陈三氏将援前例而有请。国家卜世
无穷，若外戚各许其世袭，则凡无功而伯其始，将无
所纪极，又何以劝天下之功哉？”疏入，下吏部议。而陈
书果援蒋、方二姓例，两疏乞恩。时吏部尚书杨溥等
议，谓：“世宗于蒋、方二外戚，原无世袭之事。至于准袭
一軰，出自特恩，亦非定制。乞将蒋荣、方承裕伯爵照
旧止终本身，以后伊男仍依陈书事例，量受锦衣卫
指挥等职。”从之。遂著为令。